钦定古今图书集成/明伦汇编/官常典/第161卷 > 偪阳
## 钦定古今图书集成/明伦汇编/官常典/第161卷 > 偪阳

周有偪阳，为颛顼之后。

按《路史》：“帝颛顼高阳氏取胜奔氏曰娽，生伯称、卷章、
季禺三人。卷章取梎水氏曰娇，生犁及回。回食于吴，
是曰吴回。生陆终取鬼方氏曰嬇𣎜。三年生子六人：
曰樊，曰惠连，曰篯，曰求言，曰晏安，曰季连。求言，䢵姓，
封于侩，是为会人，介于河伊，贪啬灭爵，上下不临，重
氏伐而亡之。”傿，路云：邬、偪夷，皆䢵分也。偪阳则晋灭
之。

《灵王》九年“春，晋侯、宋公、鲁侯、卫侯、曹伯、莒子、邾子、滕
子、薛伯、杞伯、小邾子、齐世子光会吴于柤。夏五月甲
午，遂灭偪阳。”

按《春秋》襄公十年。按《左传》，十年，夏四月，晋荀偃、士
丐请伐偪阳，而封宋向戌焉。荀罃曰：“城小而固，胜之
不武，弗胜为笑。”固请，丙寅，围之，弗克。孟氏之臣秦菫
父辇重如役，偪阳人启门，诸侯之士门焉。县门发，聊
人纥抉之以出门者。狄虒弥建大车之轮，而蒙之以
甲以为橹，左执之，右拔戟，以成一队。孟献子曰：“诗所
谓‘有力如虎’者也。”主人县布，菫父登之，及堞而绝之，
队则又县之，苏而复上者三。主人辞焉，乃退，带其断
以徇于军。三日，诸侯之师久于偪阳。荀偃、士丐请于
荀罃曰：“水潦将降，惧不能归，请班师。”知伯怒，投之以
机，出于其间，曰：“女成二事，而后告余。余恐乱命，以不
女违。女既勤君而兴诸侯，牵帅老夫，以”至于此。既无
武守，而又欲易余罪，曰：“是实班师，不然克矣。余羸老
也，可重任乎？七日不克，必尔乎取之！”五月庚寅，荀偃、
士丐帅卒攻偪阳，亲受矢石。甲午，灭之。《书》曰“遂灭偪
阳”，言自会也。以与向戌。向戌辞曰：“君若犹辱镇抚宋
国，而以偪阳光启寡君，群臣安矣，其何贶如之？若专
赐臣，是臣兴诸侯以自封也，其何罪大焉？敢以死请。”
乃予宋公。宋公享晋侯于楚丘，请以《桑林》，荀罃辞。荀
偃、士丐曰：“诸侯，宋、鲁，于是观礼。鲁有禘乐，宾祭用之。
宋以《桑林》享君，不亦可乎？舞师题以旌夏。”晋侯惧而
退，入于房，去旌，卒享而还。及著雍，疾，卜桑林见。荀偃、
士丐欲奔请祷焉。荀罃不可，曰：“我辞礼矣，彼则以之，
犹有鬼神。于彼加之。”晋侯有间，以偪阳子归，献于武
宫，谓之夷俘。偪阳，妘姓也。使周内史选其族嗣，纳诸
霍人，礼也。

〈注〉偪阳，妘姓国，今彭城傅阳县也。因柤会而灭之，故曰“遂。”此通吴、晋往来之道也。